cyanic-selkie/wikianc huggingface dataset:
Xəzər Lənkəran FK
2008/2009
2008/2009-cu il Azərbaycan kubokuna "Xəzər Lənkəran" 1/8 final mərhələsində qoşuldu. Lənkəran təmsilçisi hər iki oyunda Salyanın "Muğan" klubunu 3:0 hesabı ilə məğlub edərək növbəti mərhələyə keçdi. 1/4 final mərhələsində "Xəzər Lənkəran"ın rəqibi "Bakı" oldu. İlk oyunda 0:1 hesabı ilə məğlub olan "Xəzər Lənkəran" cavab qarşılaşmasında 2:2 hesablı heç-heçəyə imza atdı və beəliklə kubokda iştirakını dayandırdı. 2008/2009-cu il mövsümü Azərbaycan kubokunda "Xəzər Lənkəran" 4 oyun keçirdi. 2 oyunda qələbə qazandı, 1 oyun heç-heçə və 1 oyun məğlubiyyət ilə başa çatdı. "Xəzər Lənkəran" rəqib qapılarına 8 qol vurdu və öz qapısından 3 top buraxdı.
Həm Azərbaycan çempionatı həm də Azərbaycan kubokunda uğursuz mövsümdən sonra İqor Ponomaryov istefaya göndərildi.
2009/2010
İqor Ponomaryov ilə yollarını ayırdıqdan sonra "Xəzər Lənkəran" klubu baş məşqçi vəzifəsinə yenidən Ağasəlim Mircavadovu təyin etdi. 2009/2010-cu il Azərbaycan çempionatı yeni üsulda keçirildi. Klublar ilk olaraq öz aralarında səfər-ev prinsipi ilə qarşılaşdılar. Yekun cədvəldə yuxarı 6-lıq və aşağı 6-lıq müəyyən edildi. Növbəti mərhələdə yuxarı 6-lıq çempionluq və medallar uğrunda, aşağı 6-lıq isə çempionatda qalmaq uğrunda mübarizə apardı. Birinci mərhələni "Xəzər Lənkəran" 44 xalla 2-ci yerdə başa çatdırdı. Lənkəran təmsilçisi yalnız "İnter"dən 5 xa geridə qaldı. İlk mərhələdə "Xəzər Lənkəran" 22 oyun keçirdi. 12 oyun qələbə, 8 oyun heç-heçə və 2 oyun məğlubiyyət ilə başa çatdı. Lənkəran təmsilçisi bu oyunlarda rəqib qapılarına 29 qol vurdu və öz qapısından 11 qol buraxdı. Birinci mərhələdən sonra 6-lıqlar müəyyən edildiyinə görə klubların xalları sıfırlandı. İlk 6-lıqda olan klublar və 2-ci 6-lıqda olan klubların öz aralarında 1-ci mərhələdə keçirdikləri oyunlara əsasən "qızıl xallar" hesablandı. Bu xallar 2-ci mərhələdən sonra toplanılan xalların üstünə gəldi. Çempionatın 2-ci mərhələsində yuxarı 6-lıq arasında keçirilən qarşılaşmalarda "Xəzər Lənkəran" yekunda 27 xal (15 qızıl xal + 2-ci mərhələdə qazanılmış 12 xal) topladı və ölkə birinciliyini 4-cü yerdə başa vurdu. Ölkə çempionu adını qazanmış "İnter" Lənkəran təmsilçisini cəmi 2 xal qabaqladı. Çempiontın 2-ci mərhələsində "Xəzər Lənkəran" 10 oyun keçirdi. 3 oyun qələbə, 3 oyun heç-heçə və 4 oyun məğlubiyyət ilə başa çatdı. Çempionatın bombardirləri cədvəlində "Xəzər Lənkəran"ın futbolçuları Allan Lalin (27 oyun) və Mario Santana Serjio Souza (28 oyun) 9 qol vurmaqla 8-ci və 9-cu yerləri bölüşdürdülər. Çempionatda "Xəzər Lənkəran"ın heyətində ən çox oyunu Slovakiyalı müdafiəçi İvan Pexa (31 oyun) keçirdi. Kamran Ağayev və Radomir Todorov 30 oyunda meydanda oldu. İvan Tsvetkov 29, Mario Santana Serjio Souza 28, Allan Lalin və Rahid Əmirquliyev 27 qarşılaşmada iştirak etdi. Klubun bombardirləri hərəyə 9 qol vurmaqla Allan Lalin və Mario Santana Serjio Souza oldu. İvan Tsvetkov 7, Denis Kalinkov 5, Emeka Opara 4, Junior Martins Osvaldo 2, Rahid Əmirquliyev, Alim Qurbanov və Kristian Martins Kabral 1 qol vurmaqla fərqləndilər.
thumb|300px|8 iyul 2010-cu il. "Xəzər Lənkəran" tarixində ilk dəfə [[Lənkəran şəhər stadionu|öz doğma stadionunda Avropa arenası çərçivəsində rəsmi matç keçirdi. Rəqib "Olimpiya" (Moldova) klubu oldu. Xəzər Lənkəran Mərkəzi Stadionu adəti üzrə 15 min azarkeş ilə dolu idi.]]
2009/2010-cu il Azərbaycan kubokunda "Xəzər Lənkəran" ilkin olaraq 1/8 final mərhələsində Salyanın "Muğan" klubunu hər iki oyunda (3:0 və 1:0) məğlub etdi. 1/4 final mərhələsində Lənkəran təmsilçisinin rəqibi "Qarabağ" oldu. Səfərdə 2:1 hesablı məğlubiyyətdən sonra "Xəzər Lənkəran" rəqibini doğma meydanında 1:0 hesabı ilə məğlub etdi və növbəti mərəhələyə keçdi. 1/2 final mərhələsində "Xəzər Lənkəran"ın rəqibi Bakının "Olimpik" klubu oldu. 1:1 hesablı heç-heçədən sonra rəqibini 2:1 hesabı ilə məğlub edən "Xəzər Lənkəran" kubokun finalına vəsiqə qazandı. Finalda Lənkəran təmsilçisinin rəqibi "Bakı" oldu. Final qarşılaşması 23 may 2010-cu il tarixində, Bakı şəhərində Tofiq Bəhramov adına Respublika Stadionunda keçirildi. Oyunun əsas vaxtı 0:0 hesabı ilə başa çatdı deyə əlavə vaxtlar təyin edildi. 100-cü dəqiqədə "Bakı" klubu "fair play" qaydalarına zidd olaraq       hesabı açdı. "Bakı"nın futbolçusu Skuliç hakimin müəyyən etdiyi mübahisəli topu "Xəzər Lənkəran" klubuna adi vəziyyətdə qaytarmaq əvəzinə birbaşa qapıya zərbə vurdu və belə bir anda qapıya zərbəni gözləməyən Kamran Ağayev komandasına kömək edə bilmədi. 104-cü dəqiqədə "Bakı" hesabı 2:0 etdi. "Xəzər Lənkəran" bu qollardan yalnız birinə cavab verdi. Matç 1:2 hesabı ilə "Bakı"nın xeyrinə başa çatdı.
Çempionatı 4-cü yerdə başa vuran "Xəzər Lənkəran" Avropa Liqasının təsnifat mərhələsində iştirak etmək hüququ qazandı. 1-ci təsnifat mərhələsində "Xəzər Lənkəran"ın rəqibi Moldovanın "Olimpiya" klubu oldu. 1 iyul 2010-cu il tarixində Moldovada keçirilən matç 0:0 hesabı ilə başa çatdı. 8 iyulda Lənkəran şəhərində "Xəzər Lənkəran" öz doğma stadionunda tarixində ilk dəfə olaraq Avropa arenasında matça çıxdı. Bu vaxta qədər ilkin olaraq standartlara cavab verən stadionun olmaması, bütün parametlərə cavab verən stadion tikildikdən sonra isə UEFA-nın tələblərinə əsasən matçın keçirildiyi şəhərdə hava limanının olmaması səbəbindən Lənkəran təmsilçisi Avropa arenasındakı oyunlarını Bakıda keçirmişdi. 2006-cı ildə müasir standartlara cavab verən stadion tikildikdən sonra 2008-ci ildə Lənkəranda beynəlxalq uçuşları qəbul edən müasir hava limanının inşa edilməsi nəticəsində Xəzər Lənkəran Mərkəzi Stadionu Avropa arenasında matç qəbul etmək hüququ qazandı. Matç günü stadion adəti üzrə 15 min azarkeş ilə dolu idi. Bu matçda Lənkəran təmsilçisi 12-ci dəqiqədə hesabda geri düşdü. 78-ci dəqiqədə Allan Lalin hesabı bərabərləşdirdi. Növbəti mərhələyə keçmək üçün "Xəzər Lənkəran" rəqib qapısına daha bir qol vurmalı olsa da son 12 dəqiqədə bunu bacarmadı və Avropa Liqasında iştirakını dayandırdı. Avropa Liqasında uğursuz çıxışdan sonra klubun baş məşqçisi Ağasəlim Mircavadov istefa verdi.
2010/2011
2010-cu ilin iyul ayında "Xəzər Lənkəran"ın baş məşqçisi vəzifəsinə rumıniyalı mütəxəssis Mirça Rednik təyin edildi. Mirça Rednik baş məşqçi kimi 2002/2003-cü il mövsümündə "Rapid" klubu, 2006/2007-ci ildə isə "Dinamo Buxarest" klubu ilə Rumıniya çempionu adını qazanmışdı. 2010/2011-ci il Azərbaycan çempionatının 1-ci mərhələsini "Xəzər Lənkəran" 47 xal toplamaqla 2-ci yerdə başa çatdırdı. 1-ci yerdə qərarlaşan "Neftçi" Lənkəran təmsilçisini cəmi 1 xal qabaqladı. 22 oyun keçirən "Xəzər Lənkəran" 14 oyunda qələbə qazandı. 5 oyun heç-heçə və 3 oyun məğlubiyyət ilə başa çatdı. Rəqib qapılarına 28 qol vuran "Xəzər Lənkəran" öz qapısından 12 qol buraxdı. Reqlamentə əsasən 1-ci mərhələdən sonra 2 altılığa bölünən komandalar bütün göstəricilər saxlanmaqla 2-ci mərhələdə müvafiq olaraq 1–6-cı və 7–12-ci yerlər uğrundan mübarizəni davam etdirdilər. 2-ci mərhələdə "Xəzər Lənkəran" 10 oyun keçirdi. 2 oyun qalibiyyət, 7 oyun heç-heçə və 1 oyun məğlubiyyətlə başa çatdı. Rəqib qapılarına 10 qol vuran Lənkəran təmsilçisi öz qapısından 6 qol buraxdı. Çempiontın 2-ci mərhələsində "Xəzər Lənkəran" 13 xal topladı. Beləliklə hər iki mərhələdən sonra yekunda "Xəzər Lənkəran" 60 xal topladı və çempionatı 2-ci yerdə başa vurdu. "Xəzər Lənkəran"ın hücumçusu Vinston Parks 25 oyunda 8 qol vurmaqla çempionatın bombardirləri sırasında 9-cu yerdə qərarlaşdı. Çempionatda "Xəzər Lənkəran"ın heyətində ən çox meydanda olan futbolçu Rahid Əmirquliyev (30 oyun) oldu. Elnur Allahverdiyev və Kamran Ağayev 28, Vinston Parks 25, Elvin Beqiri 24, Stelian Stanku 23, Katalin Doman 20 və Alim Qurbanov 19 oyunda meydanda oldular. Digər futbolçular 18 və daha az oyuna çıxdılar. Çempionatda "Xəzər Lənkəran"ın heyətində Vinston Parks 8, Alim Qurbanov və Elvin Beqiri 4, Emeka Opara və Hristu Kiaku 3, Allan Lalin, Julius Vobay, Elnur Abdullayev, Katalin Doman və Dieqo Ruiz 2, Adrian Skarlatake, Stelian Stanku, Adrian Pit, Dieqo Qusmao Souza və Elnur Allahverdiyev 1 dəfə qol vurmaqla fərqləndilər.
thumb|350px|24 may 2011-ci il. "Xəzər Lənkəran" tarixində 3-cü dəfə [[2010-11 Azərbaycan Kuboku|Azərbaycan kubokunu qazandı.]]
2010/2011-ci il Azərbaycan kubokuna "Xəzər Lənkəran" 1/8 final mərhələsində qoşuldu. Bu mərhələdə rəqib İmişlinin "MKT-Araz" klubu oldu. Reqlamentə əsasən bu mərhələdə cəmi 1 qarşılaşma keçirildi və "Xəzər Lənkəran" rəqibinə 3:1 hesabı ilə qalib gələrək növbəti mərhələyə keçdi. 1/4 final mərhələsində "Xəzər Lənkəran"ın rəqibi Bakının "Neftçi" klubu oldu. Əzəli rəqiblər birinci qarşılaşmada Bakıda, Tofiq Bəhramov adına Respublika stadionunda üz-üzə gəldilər. "Xəzər Lənkəran" bu qarşılaşmada 3:4 hesablı qələbə qazandı. Cavab qarşılaşmasında hesab 1:1 oldu və Lənkəran təmsilçisi iki "Böyük oyun" nəticəsində növbəti mərhələyə yüksəldi. 1/2 final mərhələsində rəqib "Bakı" oldu. "Xəzər Lənkəran" klubu və azarkeşləri sonuncu kubokun finalında baş verən hadisələri unutmamışdı. İlk oyunda doğma meydanda "Xəzər Lənkəran" rəqibini 1:0 hesabı ilə məğlub etdi. Bakıda keçirilən qarşılaşma yerli klubun 2:1 hesablı qələbəsi ilə başa çatsa da səfərdə vurulan qol prinsipinə görə "Xəzər Lənkəran" finala vəsiqə qazandı və "Bakı"dan revanş aldı. Final qarşılaşmasında rəqib Bakının "İnter" klubu oldu. Matç 24 may 2011-ci il tarixində Bakıda, Tofiq Bəhramov adına Respublika Stadionunda keçirildi. Oyunun əsas vaxtı qolsuz heç-heçə ilə başa çatdı. Əlavə hissələr təyin edildi. 91-ci dəqiqədə Vinston Parks qol vurmaqla fərqləndi və Lənkəran təmsilçisi hesabda irəli çıxdı. "İnter"in futbolçusu Karlsons 101-ci dəqiqədə hesabı tarazlaşdırdı. Oyun 1:1 hesabı ilə başa çatdı. Kubokun sahibi penalti zərbələrində müəyyən olundu. Bu zərbələrdə "Xəzər Lənkəran" rəqibindən daha dəqiq oldu və 4:2 hesablı qələbə qazandı. "Xəzər Lənkəran" tarixində 3-cü dəfə Azərbaycan kubokunu qazandı.
Azərbaycan kubokunun qalibi olan "Xəzər Lənkəran" növbəti Avropa Liqası mövsümündə iştirak etmək hüququ qazandı. Klub turnirə 2-ci təsnifat mərhələsində qoşuldu. Bu mərhələdə rəqib İsrailin "Makkabi Təl-Əviv" klubu oldu. İlk qarşılaşma 14 iyul 2011-ci il tarixində Təl-Əviv şəhərindəki Blumfild stadionunda keçirildi. "Makkabi Təl-Əviv" bu matçda 3:1 hesablı qələbə qazandı. 21 iyulda Xəzər Lənkəran Mərkəzi Stadionunda cavab qarşılaşması keçirildi. Matç qolsuz heç-heçə ilə başa çatdı və "Xəzər Lənkəran" Avropa Liqasında iştirakını dayandırdı.
2011/2012
Bu mövsüm Mirça Rednikin klubdan ayrılması ilə yadda qaldı. Çempionatın 15-ci turunda "Xəzər Lənkəran" doğma meydanında "İnter"ə 0:1 hesabı ilə məğlub oldu. Bu qarşılaşmadan sonra Mirça Rednik klubdan ayrıldı. Dekabr ayının 5-də Lənkəran şəhərini tərk edərkən stadion əməkdaşları, azarkeşlər və hətta Mirça Rednikin özü göz yaşlarını saxlaya bilmədi. "Xəzər Lənkəran"da 1 il yarım çalışan Mirça Rednik özünün həm insani həm də digər yüksək keyfiyyətlərinə görə azarkeşlərin klub tarixi ərzində ən çox sevdiyi, rəğbət bəslədiyi, heç vaxt unudulmayan və onların qəlbində "taxt quran" bir insana çevrildi. Mirça Rednik azarkeşlərə son müraciətini klubun "12-ci Oyunçu" azarkeş qrupunun saytı vasitəsilə etdi. Mən vidalaşarkən o qədər kövrəlmişdim ki, danışmağa belə halım qalmamışdı. Ona görə də həmin vaxt mənimlə vidalaşmağa gələn insanlara ürək sözlərimi deyə bilmədim, amma sizin saytınız vasitəsilə bunları demək istəyirəm. Karyeram boyu belə səmimi insanlarla rastlaşmamışam. "Xəzər Lənkəran" azarkeşləri bütün ali insani keyfiyyətlərinə görə həyat təcrübəmdə rastlaşdığım ən ideal insanlardırlar. Onları sevməmək olmur, onlara ürəyini verməmək olmur. Şükür edirəm yaradana ki, mən onlar kimi ali insanlarla yanaşı çalışdım, sevindim, onlarla birgə uğurlarım oldu. Yaradanın yaratdığı bütün gözəllikləri görmək üçün bu azarkeşlərin səmimiyyəti mənim də gözlərimi açdı. Bu qədər sevgi onlarda yəqin ki, ilahi eşqdəndir. Burada çalışdığım müddət mənim həyatımın ən dəyərli anları oldu. Sevincimi onlarla bölüşdüm, sonda ayrılıqdan yaranan kədərimi də onlarla paylaşdım. İndi də deyirəm ki, hər şeyə görə sağ olun, mənim ürəyim sizinlə qaldı, bu ürəyim sizə əmanət. İnanıram ki, nə vaxtsa gəlib deməyəcəyəm ki, qaytarın ürəyimi. Çünki, siz ürəyimi etibar edə biləcəyim insanlarsınız.
2011/2012-ci il mövsümü Azərbaycan çempionatında 1-ci mərhələdən sonra "Xəzər Lənkəran" 44 xal topladı və 3-cü yerdə qərarlaşdı. 22 oyun keçirən klub 13 oyunda qələbə qazandı, 5 oyun heç-heçə bitdi və 4 oyunda məğlub oldu. Rəqib qapılarına 33 qol vuran "Xəzər Lənkəran" öz qapısından 19 qol buradı. Çempionatın 2-ci mərhələsində 1-ci və 2-ci 6-lıqlar müvafiq olaraq 1–6 və 7–12-ci yerlər uğrundan mübarizə apardı. 2-ci mərhələdə ilk 6-lıqda qərarlaşan "Xəzər Lənkəran" 10 oyun keçirdi. 4 oyun qalibiyyət, 3 oyun heç-heçə və 3 oyun məğlubiyyət ilə başa çatdı. 2-ci mərhələdə "Xəzər Lənkəran" rəqib qapılarına 11 top vurdu və öz qapısından 9 qol buraxdı. Bu mərhələdə klub 15 xal topladı. Yekun nəticədə klub 59 xal (44 xal 1-ci mərhələdə + 15 xal 2-ci mərhələdə) topladı və çempionatı 2-ci pillədə başa vurdu. Ölkə çempionu adını qazanmış "Neftçi" Lənkəran təmsilçisini 4 xal qabaqladı. Çempionatda klubun heyətində ən çox oyunu Oliviera Eder (31) və Rahid Əmirquliyev (31) keçirdi. Adrian Pit 30, Andrey Mureşan 29, Elnur Abdullayev 28, Branimir Subaşiç 27, Kamran Ağayev 26, Katalin Doman və Elnur Allahverdiyev 24, Elvin Beqiri 22 və Antonio Semedo 21 oyunda meydanda oldular. Digər futbolçular 16 və daha az oyun keçirdilər. Çempionat oyunlarında "Xəzər Lənkəran"ın ən sərrast futbolçusu Branimir Subaşiç (6 qol) oldu. Oliviera Eder Bonfim və Rahid Əmirquliyev 5, Katalin Doman 4, Emeka Opara, Julius Vobay, Antonio Semedo, Dejan Rusiç və Adrian Pit 3, Vilana Rikardo 2, Rendal Brenes Moya, Andrey Mureşan, Zahid Quliyev, Sadio Tounkara və Elnur Allahverdiyev 1 qol vurmaqla fərqləndilər.
thumb|300px|10 iyul 2012-ci il. "Xəzər Lənkəran" Estoniyada yerli "Nomme Kalyu" klubunu 0:2 hesabı ilə məğlub edərək tarixində ilk dəfə Avropa arenasında növbəti mərhələyə keçdi.
Ölkə çempionatında 2-ci yeri tutan "Xəzər Lənkəran" Avropa Liqasında iştirak etmək hüququ qazandı. 1-ci təsnifat mərhələsində rəqib Estoniyanın "Nomme Kalyu" klubu oldu. İlk qarşılaşma 5 iyul 2012-ci il tarixində Lənkəranda keçirildi. Oyunun 5-ci dəqiqəsində rəqibin futbolçusu Hidetoşi Vakui fərqlənməklə hesabı açdı. Cəmi 2 dəqiqə sonra Branimir Subaşiç hesabı bərabərləşdirdi. 30-cu dəqiqədə Adrian Skarlatake qol vurmaqla "Xəzər Lənkəranı" hesabda önə çıxardı. Rəqib komandanın oyunçusu Eyno Puri 70-ci dəqiqədə tarazlığı bərpa elədi və matç 2:2 hesablı heç-heçə ilə başa çatdı. Cavab qarşılaşması 10 iyul tarixində, Tallin şəhərindəki "Kadrioru" stadionunda keçirildi. 41-ci dəqiqədə Ruslan Abışov və 85-ci dəqiqədə Branimir Subaşiç qol vurmaqla fərqləndi. Lənkəran təmsilçisi səfərdə 0:2 hesablı qələbə qazandı və növbəti mərhələyə keçdi. Bu qarşılaşma "Xəzər Lənkəran" üçün tarixi əhəmiyyət daşıdı. Lənkəran təmsilçisi tarixində ilk dəfə Avropa arenasında keçirdiyi qarşıdurmada növbəti mərhələyə keçdi. 2-ci təsnifat mərhələsində "Xəzər Lənkəran"ın rəqibi Polşanın "Lex Poznan" klubu oldu. İlk qarşılaşma 19 iyul 2012-ci il tarixində Lənkəranda keçirildi. "Xəzər Lənkəran"ın futbolçusu Branimir Subaşiç 4-cü dəqiqədə hesabı açdı. Rəqib klub 19-cu dəqiqədə Mateuş Mojdenin qolu sayəsində tarazılığı bərpa etdi. Matç 1:1 hesablı heç-heçə ilə başa çatdı. Cavab oyunu 26 iyul tarixində Polşanın Poznan şəhərində keçirildi. "Lex Poznan" 15-ci dəqiqədə Aleksandr Tonevin vurduğu qol sayəsində 1:0 hesablı qələbə qazandı və "Xəzər Lənkəran" Avropa Liqasında iştirakını dayandırdı.
2012/2013
"Xəzər Lənkəran" 2012/2013-cü il Azərbaycan Çempionatına yaxşı başlamadı. Çempionatın ilk turlarında (4, 5 və 6-cı) 3 ardıcıl oyunda məğlubiyyət və XI turda "Sumqayıt" klubu ilə səfərdə heç-heçə klub rəhbərliyini qane etmədi. "Sumqayıt"la heç-heçədən sonra "Xəzər Lənkəran" Yunis Hüseynov ilə yollarını ayırdı. 4 noyabr tarixində "Rəvan" klubu ilə qarşılaşmda baş məşqçi vəzifələrini müvəqqəti olaraq məşqçilər korpusunun üzvü Emin Quliyev icra elədi. Bu oyun 4:0 hesablı qələbə ilə başa çatdı. Yeni baş məşqçinin adı 14 noyabr tarixində məlum oldu. Bu vəzifəyə ispaniyalı mütəxəssis Karles Martorell Bakes təyin edildi. Bakes 1999–2002-ci illərdə İspaniya yığmasının fiziki hazırlıq üzrə məşqçilərindən biri kimi çalışmış və "Xəzər Lənkəran"a gəlməmişdən qabaq Kataloniya Futbol Federasiyasında və "Barselona"da məşqçi direktor kimi işləmişdi. "Xəzər Lənkəran"ın yeni baş məşqçisi 2010-cu ildə məşqçilik kursunu bitirmiş və "Barselona"da məşqçilik metodologiyası üzrə magistr dərəcəsinə yiyələnmişdi. FIFA PRO A məşqçi lisenziyasına (İspaniya Futbol Liqasında məşqçi işləmək üçün ən yüksək dərəcə) malik olan mütəxəssis "Xəzər Lənkəran"da çox işləyə bilmədi. İspaniyalı mütəxəssis klubda çalışdığı dövrdə "Xəzər Lənkəran" ölkə çempionatında 3 qələbə qazandı, 2 heç-heçə etdi və 5 oyunda məğlub oldu. XXI turda səfərdə "Qəbələ"yə 2:0 hesablı məğlubiyyətdən sonra Karles Martorell Bakes istefa verdi. Martın 3-də "Sumqayıt"la keçirilən ev qarşılaşmasında (2:2 hesablı heç-heçə) və martın 12-də "Rəvan"la keçirilən səfər qarşılaşmasında (1:0 hesablı məğlubiyyət) klubu meydana baş məşqçi vəzifəsini müvəqqəti icra edən Emin Quliyev çıxartdı. Bu oyunlardan sonra klub yeni baş məşqçi ilə müqavilə imzaladı. Bu vəzifəyə Uelsdən olan təcrübəli mütəxəssis Con Toşak təyin edildi. Zəngin məşqçilik karyerası olan Con Toşak Lənkərana gəlməmişdən qabaq 16 klubda bu vəzifədə çalışmışdı. O, baş məşqçi kimi "Suonsi Siti" ilə Uels kubokunu (1980/1981, 1981/1982, 1982/1983), "Real Sosyedad"la İspaniya kubokunu (1986/1987), "Real Madrid"lə İspaniya çempionatını (1989/1990), "Deportivo" ilə İspaniya Superkubokunu (1995) və "Beşiktaş" ilə Türkiyə kubokunu (1997/1998) qazanmışdı.
2012/2013-cü il mövsümünü "Xəzər Lənkəran" Con Benjamin Toşakın başçılığı ilə başa vurdu. 1-ci mərhələdə "Xəzər Lənkəran" 22 oyun keçirdi, 28 xal topladı və 8-ci yerdə qərarlaşdı. 7 oyun qaləbə, 7 oyun məğlubiyyət və 8 oyun heç-heçə başa çatdı. Klub rəqib qapılarına 32 qol vurdu və öz qapısından 27 qol buraxdı. 1-ci mərhələdən sonra 2 altılığa bölünən klublar bütün göstəricilər saxlanmaqla 2-ci mərhələdə mübarizəni davam etdirdi. "Xəzər Lənkəran" çempionat bu qaydada keçiriləndən bəri ilk dəfə idi ki, 1-ci yox 2-ci 6-lıqda qərarlaşdı. 2-ci mərhələdə klub 10 oyun keçirdi və 12 xal topladı. 3 oyun qələbə, 3 oyun heç-heçə və 4 oyun məğlubiyyət ilə başa çatdı. Rəqib qapılarına 8 qol vuran Lənkəran təmsilçisi öz qapısından 10 qol buraxdı. Yekun nəticədə "Xəzər Lənkəran" 40 xal (1-ci mərhələdə 28 xal + 2-ci mərhələdə 12 xal) topladı və çempionatı 9-cu yerdə başa vurdu. Çempionatda klubun heyətində ən çox oyunu Rahid Əmirquliyev (30 oyun) keçirdi. Sadio Tounkara və Adrian Pit 28, Adrian Skarlatake 27, Elnur Abdullayev və Radomir Todorov 26, Orxan Sadıqlı 25, Roberto Alviz 23, Dimitrios Sialmas və Elnur Allahverdiyev 21, Ağabala Ramazanov 19 və Vanderson Skarduelli 18 oyunda meydanda oldular. Digər futbolçular 17 və daha az oyun keçirdilər. Çempionatda klubun heyətində ən çox qol vuran futbolçu Dimitrios Sialmas (6 qol) oldu. Adrian Skarlateke, Roberto Alviz və Sadio Tounkara 5, Adrian Pit 4, Branimir Subaşiç 3, Elnur Abdullayev, Kazım Kazımlı və Gökhan Güleç 2, Ağabala Ramazanov, Rahid Əmirquliyev, Ruslan Abışov, Uğur Pamuk və Alvaro Silva 1 qol vurmaqla fərqləndilər.
thumb|300px|23 oktyabr 2013-cü il. Azərbaycan Superkubokunun qalibi "Xəzər Lənkəran" oldu.
2012/2013-cü il Azərbaycan kubokuna "Xəzər Lənkəran" 1/8 final mərhələsində qoşuldu. Bu mərhələdə rəqib Tovuzun "Turan" klubu oldu. Reqlamentə əsasən cütlüyün taleyi 1 oyunda həll olundu. Əsas vaxt 0:0 hesablı heç-heçə ilə başa çatdı. Oyun sonrası penaltilər təyin olundu. Daha dəqiq olan Lənkəran təmsilçisi 3:5 hesablı qələbə qazandı və növbəti mərhələyə keçdi. 1/4 final mərhələsində rəqib Bakının "Rəvan" klubu oldu."Xəzər Lənkəran" hər iki oyunda qalib gəldi (1:2 və 4:1) və növbəti mərhələyə keçdi. 1/2 final mərhələsində rəqib "Bakı" oldu. İlk oyunda səfərdə 1:0 hesablı məğlub olan "Xəzər Lənkəran" doğma meydanında 2:0 hesablı qələbə əldə etməklə finala vəsiqə qazandı. Finalda rəqib "Neftçi" oldu. Final matçı 28 may 2013-cü ildə Bakıda Tofiq Bəhramov adına Respublika Stadionunda keçirildi. Əsas və əlavə vaxt 0:0 hesablı heç-heçə ilə başa çatdı deyə kubokun sahibi penaltilər zərbəsində müəyyənləşdi. Bu zərbələrdə "Neftçi" daha dəqiq oldu və 5:3 hesablı qələbə qazandı. Penalti seriyası zamanı "Neftçi"nin qapısıçı Saşa Stamenkoviç idmançıya yaraşmayan və qeyri-etik hərəkətlərlə yadda qaldı. Qapıçı "Xəzər Lənkəran" futbolçularının hər penalti zərbəsindən əvvəl topu əlinə götürürdü və "Xəzər Lənkəran" futbolçularının üstünə qəsdən zərbə ilə atırdı. Bütün bunlara baxmayaraq ona bu hərəkətlərinə görə heç bir vərəqə göstərilmədi, baxmayaraq ki, artıq oyundan sonra o, AFFA tərəfindən 2000 manat miqdarında cərimələnməklə 3 oyunluq cəza aldı. Kubokda keçirdiyi 6 oyunda "Xəzər Lənkəran" rəqib qapılarına 9 qol vurdu və öz qapısından 4 top buraxdı. Vurulan qollarının müəllifləri Ağabala Ramazanov (4 qol), Rahid Əmirquliyev (2 qol), Branimir Subaşiç (1 qol), Uğur Pamuk (1 qol) və Lusiano Olguin (1 qol) oldu.
Kubokun finalçısı "Xəzər Lənkəran" Avropa Liqasında iştirak etmək hüququ qazandı. 1-ci təsnifat mərhələsində rəqib Maltanın "Slima" klubu oldu. İlk qarşılaşma 2 iyul 2013-cü ildə Maltada keçirildi. 14-cü dəqiqədə "Xəzər Lənkəran"ın hücumçusu Junior Nildo hesabı açdı. Rəqib klubun oyunçusu Oxavuçi 62-ci dəqiqədə hesabı bərabərləşdirdi və matç heç-heçə başa çatdı. Cavab qarşılaşması 11 iyul tarixində Lənkəranda keçirildi. 29-cu dəqiqədə Rahid Əmirquliyev fərqlənməklə oyunda yeganə qolun müəllifi oldu. 1:0 hesablı qələbə qazanan "Xəzər Lənkəran" növbəti mərhələyə keçdi. 2-ci təsnifat mərhələsində rəqib İsrailin "Makkabi Hayfa" klubu oldu. İsraildə keçirilən qarşılaşmada yerli klub 2:0 hesablı qələbə qazandı. Lənkəranda keçirilən 2-ci matçda "Xəzər Lənkəran" 0:8 hesabı ilə məğlub oldu və Avropa Liqasında iştirakını dayandırdı.
2013-cü ildə Peşəkar Futbol Liqası (PFL) Azərbaycan Superkubokunu yenidən bərpa etdi. Superkubok uğrunda matçın 23 oktyabr 2013-cü ildə Naxçıvanda keçirilməsi qərara alındı. Naxçıvan şəhər stadionunda keçirilən matçda hesabı 27-ci dəqiqədə "Xəzər Lənkəran" açdı. Etame Mbilla paytaxt təmsilçisinin qapısına qol vurdu. İlk hissə bu hesabla başa çatdı. İkinci hissədə "Xəzər Lənkəran" meydanda azlıqda qaldı. Sadio Tounkara ikinci sarı və qırmızı vərəqə aldı. Rəqibin azlığından istifadə edən "Neftçi" Karlos Kardozonun qolu sayəsində hesabı bərabərləşdirdi. Meydanda azlıqda qalmasına baxmayaraq əzmkar mübarizə aparan "Xəzər Lənkəran" Rasim Ramaldanovun baş zərbəsi ilə hesabda yenidən önə çıxdı. Final matçı "Xəzər Lənkəran"ın 2:1 hesablı qələbəsi ilə başa çatdı. "Xəzər Lənkəran" yenidən bərpa olunmuş Azərbaycan Superkubokunun qalibi oldu.
2013/2014
"Xəzər Lənkəran" üçün bu mövsüm də baş məqşi dəyişikliyi ilə yadda qaldı. 2013/2014-cü il Azərbaycan çempionatının 14-cü turunda artıq cari mövümdəki 6-cı məğlubiyyətini aldıqdan sonra Con Benjamin Toşak baş məşqçi vəzifəsindən istefa verdi. Klubun baş məşqçisi vəzifəsinə məşhur türkiyəli təcrübəli mütəxəssis Mustafa Dənizli təyin edildi. Mustafa Dənizli baş məşqçi kimi əvvəllər Türkiyə milli yığmasında (1996–2000) çalışmışdı. Mustafa Dənizli baş məşqçi kimi İstanbul şəhərinin 3 böyük klubu ilə ayrı-ayrı vaxtlarda ölkə çempionu ("Qalatasaray" 1998, "Beşiktaş" 2000, "Fənərbaxça" 2001) olmuşdu. 2013/2014 mövsümünü "Xəzər Lənkəran" Mustafa Dənizlinin rəhbərliyi altında başa vurdu.
2013/2014-cü il mövsümündə Azərbaycan çempionatı yeni reqlamentdə keçirildi. Klublar artıq I mərhələdən sonra 2 ədəd 6-lığa bölünmədilər. Vahid cədvəldə mübarizə aparan klublar öz aralarında klassik qaydada olduğu kimi 2 yox, 4 oyun keçirdilər. Bu mövsümdə 10 klub 4 dövrədə mübarizə apardı. "Xəzər Lənkəran" 36 oyun keçirdi və yekunda 49 xal toplayaraq 6-cı pillədə qərarlaşdı. 12 oyun qələbə, 13 oyun heç-heçə və 11 oyun məğlubiyyət ilə başa çatdı. Klub rəqib qapılarına 44 qol vurdu və öz qapısından 49 qol buraxdı. "Xəzər Lənkəran"ın futbolçusu Etama Mbilla 32 oyunda 11 qol vurmaqla çempionatın bombardiləri cədvəlində 5-ci yerdə, Junior Nildo isə 30 oyunda 8 qol vurmaqla 10-cu yerdə qərarlaşdı. Çempionatda klubun heyətində ən çox oyunu Sadio Tounkara (35 oyun) keçirdi. Elnur Abdullayev 34, Etame Mbilla 32, Rahid Əmirquliyev 31, Alvaro Silva, Junior Nildo və Vanderson Skarduelli 30, Adrian Skarlatake 29, Zohair Benouahi 28, Orxan Sadıqlı 27, Tural Cəlilov 22, Ağabala Ramazanov 21 və Rasim Ramaldanov 20 oyunda meydanda oldu. Digər futbolçular 19 və daha az matçda meydanda oldular. Çempionatda klubun ən sərrast futbolçusu Etame Mbilla (11 qol) oldu. Nildo 8, Sadiou Tounkara 5, Elias Ribeyro və Elnur Abdullayev 4, Adrian Skarlatake 3, Deyvid Sakkoni, Deyan Blajevski və Tieqo de Xesus 2, Ağabala Ramazanov, Zohair Benouahi və Nikola Qliqorov 1 qol vurmaqla fərqləndi.
2013/2014-cü il mövsümü Azərbaycan kubokuna "Xəzər Lənkəran" 1/8 final mərhələsində qoşuldu. Rəqib "Neftçala" klubu oldu. Reqlamentə əsasən cütlüyün taleyi 1 matçda həll olundu. "Xəzər Lənkəran" 4:0 hesablı qələbə qazandı və növbəti mərhələyə keçdi. 1/4 final mərhələsində rəqib Naxçıvanın "Araz" klubu oldu. Naxçıvanda keçirilən matç 1:1 hesabı ilə başa çatdı. Lənkəranda keçirilən matçda "Xəzər Lənkəran" 1:0 hesablı qələbə qazanmaqla növbəti mərhələyə keçdi. 1/2 final mərhələsində rəqib "Qəbələ" oldu. Qəbələdə keçirilən ilk matçda yerli klub 3:0 hesablı qələbə qazandı. Cavab qarşılaşması 1:1 hesablı heç-heçə ilə bitdi və "Xəzər Lənkəran" Azərbaycan kubokunda iştirakını dayandırdı. Bu mövsümdə kubok uğrunda qarşılaşmalarda "Xəzər Lənkəran" 5 oyun keçirdi. 2 oyun qələbə, 2 oyun heç-heçə və 1 oyun məğlubiyyət ilə başa çatdı. Klub rəqib qapılarına 7 qol vurdu və öz qapısından 5 qol buraxdı. Kubok qarşılaşmalarında "Xəzər Lənkəran"ın qollarını Etame Mbilla (3 qol), Sadiou Tounkara (2 qol), Juior Nildo (1 qol) və Alvaro Silva (1 qol) vurdu.
Mövsüm başa çatdıqdan sonra "Xəzər Lənkəran" rəhbərliyi Mustafa Dənizlini istefaya göndərdi.
2014/2015
"Xəzər Lənkəran" yeni mövsümə yeni baş məşqçi ilə başladı. Bu vəzifəyə türkiyəli mütəxəssis Oğuz Çetin təyin olundu. Oğuz Çetin klub ilə yaxından tanış idi. O, 2013-cü ilin dekabr ayından Mustafa Dənizlinin köməkçisi kimi çalışmış və 2013/2014-cü il mövsümü Azərbaycan çempionatının son 4 turunun matçlarında "Xəzər Lənkəranı" meydana baş məşqçi əvəzi kimi çıxarmışdı. Oğuz Çetin klubda 8 ay işlədi. 2014-cü ilin dekabr ayında türkiyəli mütəxəssis istefaya göndərildi. 2014/2015-ci il mövsümün sonuna qədər baş məşqçi vəzifəsinin müvəqqəti icrası əvəzedici komandanın baş məşqçisi Elbrus Məmmədova həvalə olundu. "Xəzər Lənkəran" 2014/2015-ci il mövsümünün 2-ci yarısını Elbrus Məmmədovun başçılığı ilə başa vurdu.
4 dövrədən ibarət olan 2014/2015-ci il mövsümü Azərbaycan çempionatında "Xəzər Lənkəran" yekunda 32 xal topladı və 7-ci yerdə qərarlaşdı. Klub 32 oyun keçirdi. Bu oyunlardan 8-i qələbə, 8-i heç-heçə və 16-sı məğlubiyyət ilə başa çatdı. Klub rəqib qapılarına 35 qol vurdu və öz qapısından 46 qol buraxdı. Çempionatda "Xəzər Lənkəran"ın heyətində ən çox oyun keçirən futbolçu Rahid Əmirquliyev (30 matç) oldu. Elnur Cəfərov 25, Alfred Sanko 24, Rasim Ramaldanov və Tural Cəlilov 23, Sadiou Tounkara 22, Ağabala Ramazanov 19, Adrian Skarlatake və Kazım Kazımlı 18 oyunda meydanda oldular. Digər futbolçular 15 və daha az oyun keçirdilər. Çempionatda klubun ən sərrast futbolçusu Qalin İvanov (6 qol) oldu. Ağabala Ramazanov 5, Rauf Əliyev 3, Fernando Qabriel 3, Sadiou Tounkara 3, Alfred Sanko 2, Adrian Skarlatake 2, Rahid Əmirquliyev 2, Elnur Abdullayev 1, Deyan Blajevski 1, Elnur Cəfərov 1, Əfran İsmayılov 1, İlqar Ələkbərov 1 və Rasim Ramaldanov 1 dəfə qol vurmaqla fərqləndi.
2015/2016
Mövsüm başlamamışdan qabaq klubda baş məşqçi dəyişikliyi oldu. 2015-ci ilin iyun ayında əvvəllər bu vəzifədə çalışmış həmin vaxt isə klubun idman direktoru olan Yunis Hüseynov yenidən baş məşqçi təyin edildi. Yunis Hüseynovdan əvvəl baş məşqçi vəzifəsini icra etmiş Elbrus Məmmədov isə yenidən əvəzedici heyətin baş məşqçisi postunda işinə davam etdi. Yunis Hüseynov bu dəfə klubda 8 ay çalışdı. 2015/2016-cı il mövümü Azərbaycan çempionatının 18 turu və Azərbaycan kubokunun 1 oyunundan sonra mütəxəssis 2016-cı ilin yanvar ayında klubdakı baş məşqçi vəzifəsindən ayrıldı. Klubda bundan əvvəlki vəziyyət bərpa olundu. Yunis Hüseynov yenidən idman direktoru vəzifəsinə təyin edildi. Əsas komandanın baş məşqçisi vəzifəsinə isə yenidən əvəzedicilərin baş məşqçisi Elbrus Məmmədov gətirildi. Elbrus Məmmədov mövsümün sonuna kimi bu vəzifədə qalmadı. Çempionatın 33-cü turundan sonra Elbrus Məmmədov baş məşqçi vəzifəsindən istefa verdi. Onun əvəzinə əsas komandanın baş məşqçisi funksiyasını mövsümün sonuna qədər əvəzedici heyətin baş məşqçisi Ağadadaş Həmidov yerinə yetirdi.
2015/2016-cı il mövsümü Azərbaycan kubokuna "Xəzər Lənkəran" 1/8 final mərhələsində qoşuldu. Rəqib Gəncənin "Kəpəz" klubu oldu. Reqlamentə əsasən cütlüyün taleyi 1 oyunda həll olundu. 1:0 hesablı qələbə qazanan "Xəzər Lənkəran" növbəti mərhələyə keçdi. 1/4 final mərhələsində rəqib Bakının "Neftçi" klubu oldu. Lənkəranda keçirilən ilk qarşılaşmada "Xəzər Lənkəran" rəqibini 3:2 hesabı ilə məğlub etdi. Cavab qarşılaşmasında "Neftçi" 2:0 hesablı qələbə qazandı. Ümumi hesabda 4:3 məğlub olan "Xəzər Lənkəran" kubokda iştirakını dayandırdı. Kubok oyunlarında Lənkəran təmsilçisi 3 oyun keçirdi, 4 qol vurdu və 4 qol buraxdı. Klubun kubokdakı qollarının müəllifləri Kamran Abdullazadə, Tural Qürbətov, Vaquf Güləliyev və İbrahim Qədirzadə oldu.
Azərbaycan çempiontlarında iştirakın dayandırılması
2015/2016-cı il mövsümünün yekununda "Xəzər Lənkəran" klubu bəyanat yaydı. Bu bəyanatda klubun əsas komandasının Azərbaycan çempiontlarında iştirakının dayandırılması, buna baxmayaraq aşağı yaş qrupları üzrə komandanın fəaliyyət göstərəcəyi barədə məlumat əks olundu. Klub əsas komandanın bütün oyunçularına gələcək fəaliyyətlərini asanlıqla davam etmələri üçün azad agent statusu verdi. "Xəzər Lənkəran" Futbol Klubu ictimaiyyətin diqqətinə çatdırır ki, fəxri prezident cənab Mübariz Mənsimovun başçılığı ilə klub rəhbərliyinin iclası keçirilmişdir. İclasda klubun fəaliyyətinin bütün istiqamətləri müzakirə olunmuş, hər bir fəaliyyət istiqaməti hazırda mövcüd olan reallıqlara uyğun olaraq qiymətləndirilmişdir.
İclasın yekununda qərara alınmışdır ki, "Xəzər Lənkəran" Futbol Klubu əsas komanda olaraq Azərbaycan çempionatlarında iştirakını dayandırsın. Bununla belə, klub Azərbaycan futbol ailəsinin üzvü olaraq qalacaq və aşağı yaş qrupları üzrə fəaliyyətini davam etdirəcək. Növbəti mövsüm üçün "Xəzər Lənkəran" FK AFFA bayrağı altında keçirilən müəyyən aşağı yaş liqalarında iştiraka dair assosiasiyaya müraciət edəcək. Aşağı yaş qruplarının strukturunun və heyətinin yenidən təşkili, yeni mövsümdə yarışlarda iştirak edəcək komandaların formalaşdırılması və digər təşkilati məsələlər klubun administrasiyasına tapşırılmışdır.
Əvvəlki illərdə olduğu kimi, klubumuz Azərbaycanın cənub bölgəsində futbolun yaşaması, həmçinin bu bölgədə futbolçuların yetişdirilməsi istiqamətində mövcud olan bütün imkanlarından istifadə edəcək. "Xəzər Lənkəran" FK öz adını və brendini qorumaq niyyətindədir və bu işdə çoxsaylı azarkeşlərinin dəstəyinə arxalanır.
Stadion
"Xəzər Lənkəran" 2006-cı ilin 11 avqust tarixindən etibarən ev oyunlarını Xəzər Lənkəran Mərkəzi Stadionunda keçirir. Ev oyunlarında anşlaq olduğuna və azarkeşlər tərəfindən güclü dəstək göstərildiyinə görə sadion qeyri-rəsmi olaraq "Fırtınalar meydanı" adlandırılır.
Xəzər Lənkəran Mərkəzi Stadionu 11 avqust 2006-cı ildə rəsmi istifadəyə verilib. Stadion Mübariz Mənsimova məxsus olan "Palmali" şirkətlər qrupunun maliyyə vəsaiti ilə tikilib. Tikintiyə 15 milyondan çox ABŞ dolları xərclənib. Açlış mərasimində Azərbaycan Respublikasının Prezidenti İlham Əliyev və "Xəzər Lənkəran" futbol klubunun fəxri prezidenti Mübariz Mənsimov iştirak edib. Elə həmin gün "Xəzər Lənkəran" öz stadionunda ilk rəsmi matçına çıxdı. Azərbaycan çempionatı çərçivəsində keçirilən qarşılaşmada "Xəzər Lənkəran" əzəli rəqibi "Nefçi" ilə qarşılaşdı. Öz stadionunda ilk qarşılaşmada Lənkəran təmsilçisi "Neftçi"ni 2:1 hesabı ilə məğlub etdi.
Xəzər Lənkəran Mərkəzi Stadionu UEFA-nın bütün standartlarına cavab verir. Stadion 15 min (15000) tamaşaçı tutumuna malikdir. Burada 25 kvadratmetrlik işıq tablosu quraşdırılıb. Stadionda uşaq futbolunun inkişafı üçün nəzərdə tutulmuş xüsusi meydançalar var. Təbii ot örtüyü ilə təchiz olunub. Tribunlarının üstü örtülüdür.
Rəmzlər
thumb|300px|"Xəzər Lənkəran" futbol klubunun rəsmi bayrağı
Loqo
Klubun loqosu gəminin sükan çarxı formasındadır. Birinci çərçivənin ağ rəngli hissəsində aşağıdan yuxarıya doğru yaşıl rəngli şriftlə "Xəzər", yaşıl hissədə yuxarıdan aşağıya doğru ağ rəngli şriftlə "Lənkəran" sözləri yazılıb. Ortada sol tərəfi yaşıl, sağ tərəfi ağ olan dairə var. Yaşıl tərəfdə ağ rəngli şriftlə "F" hərfi (futbol deməkdir), ağ tərəfdə yaşıl rəngli şriftlə "K" hərfi (klubu deməkdir) yazılıb. Dairənin ortasında sol tərəfi ağ, sağ tərəfi yaşıl olan lövbər təsvir olunub. Lövbərin ortasında ağ-yaşıl rəngli futbol topu var. Klubun loqosu onun əsas rəngləri (ağ-yaşıl) üzərində qurulub.
Bayraq
Klubun rəsmi bayrağı ağ fondan ibarətdir. Bayrağın mərkəzində klubun təsisçisi və əsas sponrosu olan "Palmali" şirkətlər qrupunun yaşıl çərçivənin içərəsində ağ şirftlə yazılmış adı var. Bu çərçivənin içərisində klubun rəsmi loqosu yerləşib.
Muzey
2009-cu ilin sentyabr ayında "Xəzər Lənkəran"ın muzeyi fəaliyyətə başlayıb. Bu Azərbaycanda futbol klubuna məxsus ilk muzeydir. Muzeyin açılış mərasimində klubun fəxri prezidenti Mübariz Mənsimov və prezidenti Mais Mənsimovla yanaşı, Azərbaycan Dövlət Neft Şirkətinin və AFFA-nın prezidenti Rövnəq Abdullyaev, Xarici İşlər Naziri Elmar Məmmədyarov, Milli Məclisin vitse-spikeri Ziyafət Əsgərov, Milli Məclisin deputatı və AFFA-nın vitse-prezidenti Rauf Əliyev iştirak edib. Bu muzeydə klubun tarixinə aid eksponatlar sərgilənir. Burada qazanılan kuboklar, komandanı çalışdırmış baş məşqçilərin şəkilləri, ən çox forma geyinən futbolçuların köynəyi, ən bahalı futbolçunun – Oktay Dərəlioğlunun forması, ölkə prezidentinin stadionun açılışında iştirakını əks etdirən şəkillər, arenanın maketi, klubun formaları və tarixi fotolar qorunub saxlanılır.
Sponsorlar
"Xəzər Lənkəran" futbol klubu "Palmali Şirkətlər Qrupu" tərəfindən təsis edilib. Bu şirkət klubun mövcud olduğu bütün dövrdə onun baş sponsoru olub. Klubun formalarında ilk titul sponsopru kimi "Palmali Şirkətlər Qrupu"nun adı yer alıb. 1998-ci ildə yaradılan "Palmali Şirkətlər Qrupu"nun tərkibində 48 müxtəlif müəssisə və cəmiyyət fəaliyyət göstərir. Bu şirkətin əsas fəaliyyət istiqaməti dəniz daşımaçılığıyla bağlıdır. Sonrakı dövrlərdə "Palmali Şirkətlər Qrupu"na məxsus olan "PalSüd" brendi "Xəzər Lənkəran"ın formalarında titul sponsoru kimi yer alıb.
Tərəfdaşlar
"Xəzər Lənkəran" klubunun tərəfdaşları :
Azarkeşlər
thumb|"Xəzər Lənkəran" azarkeşləri|350px Mövcud olduğu dövrdə "Xəzər Lənkəran" Azərbaycanda yerli klublar arasında ən böyük azarkeş kütləsinə sahib olub. Klubun azarkeşlərinin əsas kütləsi Azərbaycanın cənub zonasında (Lənkəran, Lerik, Masallı, Astara) qərarlaşıb. Buna baxmayaraq Bakı və Sumqayıtda da "Xəzər Lənkəran" böyük azarkeş dəstəyinə sahib olub. Klub Bakı təmsilçiləri ilə səfərdə qarşılaşdığı zaman belə tribunalara toplaşan futbolsevərlərin böyük əksəriyyəti "Xəzər Lənkəran" azarkeşi olub. Azərbaycan çempionatı və Azərbaycan Kuboku yarışlarında bütün azarkeş rekordları "Xəzər Lənkəran" fanatlarına məxsusdur. İndiyədək Azərbaycan çempionatının ən çox azarkeş toplayan dörd oyununda "Xəzər Lənkəran" iştirak edib. "Xəzər Lənkəran" bu oyunlardan üçündə "Neftçi", birində isə "İnter" ilə qarşılaşıb.
"Xəzər Lənkəran" Futbol Klubunun rəsmi fan klubu – "Azarkeş Xəzər Lənkəran MMC" 2004-cü ilin avqust ayında yaradılıb və hazırda ölkənin ən kütləvi azarkeş birliklərindən sayılır. Mənzil-qərargahı "Xəzər Lənkəran" mərkəzi stadionunda yerləşən rəsmi fan kluba Samir Qasımov rəhbərlik edir. Fan klubun daimi üzvləri "Xəzər Lənkəran"ı həm ev, həm də səfər oyunları, o cümlədən xarici ölkələrdə keçirilən yarışlar zamanı dəstəksiz qoymurlar. Fan klubun sıralarına düşmək üçün sərt qaydalar tətbiq olunur. Buna baxmayaraq fan klubun üzvlərinin sayı durmadan artır. "Xəzər Lənkəran"ın "rəsmi fanat"ı olmaq istəyən hər bir kəs fan kluba yazılı şəkildə müraciət edə bilər. Bu gün "Xəzər Lənkəran"ın fan klubu ölkənin ən böyük strukturlarındandır və bu ilk növbədə azarkeşlərimizin simpatiya və sevgisi ilə əlaqədardır. Sevgi alınmır, onu qazanmaq lazımdır.
"Xəzər Lənkəran"ın rəsmi fan klubundan başqa daha bir neçə müstəqil fan klubu və azarkeş qrupu da var. Klubun Bakıdakı azarkeşlərini bir araya gətirən "Fırtına" Fan Klubu Azərbaycan futbolu tarixinə ilk müstəqil fanat qurumu kimi düşüb. "12-ci Oyunçu" Azarkeş Qrupu, "Bosman" Fan Klubu, "Caspian Ultras" Azad Azarkeş Qrupu və "Green Gate 2" Azad Azarkeş Qrupu kimi müstəqil birliklər özündə böyük sayda azarkeş ordusunu birləşdirir.
Baş məşqçilər
300px|thumb|[[Mirça Rednik]] 300px|thumb|[[Con Benjamin Toşak]] Qeyd VMİE — vəzifələri müvəqqəti icra edən.
Veterenlar
thumb|350px|"Xəzər Lənkəran"ın veteranları
Ölkədaxili turnirlərdə
Azərbaycan Çempionatı
Azərbaycan kuboku
Azərbaycan Superkuboku
Beynəlxalq arenada
Birlik Kuboku
Azərbaycan turnirlərində
"Xəzər Lənkəran" mövcud olduğu bütün dövrdə Azərbaycanın əsas futbol çempionatında və kubok yarışlarında iştirak edib. Bundan başqa Azərbaycan daxilindəki yarışlarda Lənkəran təmsilçisi 2013-cü ildə yenidən bərpa olunan Azərbaycan Superkuboku uğrunda matçda iştirak edib və "Neftçi"ni 2:1 hesabı ilə məğlub edərək Azərbaycan Superkubokunun qalibi olub.
UEFA turnirlərində
right|180px "Xəzər Lənkəran" müxtəlif vaxtlarda UEFA Çempionlar Liqasında və UEFA Avropa Liqasında (UEFA Kubokunda) təsnifat mərhələlərində iştirak edib.
Şərti işarələr:
Birlik Kubokunda
right|180px "Xəzər Lənkəran" 2008-ci ildə keçirilən Birlik Kubokunda iştirak edib və turnirin qalibi olub.
Yubiley qollar
Mənbə –
Qeyd edək ki, 2004/05 mövsümündə çempionata təsadüf edən Şəfa Bakı üzərində texniki qələbə (3:0), həmçinin 2005/06 mövsümündə ölkə kubokunda MKT-Araz ilə nəticəsi ləğv olunan oyunların top fərqi nəzərə alınmır.
Futbolçular
"Xəzər Lənkəran" mövcud olduğu dövrdə onun heyətində 36 müxtəlif ölkəni təmsil edən 209 nəfər futbolçunun adı rəsmi turnirlərin iştirak ərizəsində yer alıb.
thumb|200px|[[Rahid Əmirquliyev. "Xəzər Lənkəran"ın heyətində ən çox oyun keçirmiş futbolçu]]
thumb|200px|[[Zaur Ramazanov. "Xəzər Lənkəran"ın heyətində ən çox qol vurmuş futbolçu.]]
Komandanın heyəti
2015/2016 mövsümü üçün heyəti ( son yenilənmə: 15 iyul 2019)
Beynəlxalq Futbol Tarixi və Statistikaları Federasiyasının reytinq cədvəlində
2010-cu il noyabrın 26-da açıqlanan klublarının XXI əsr üçün reytinqində ilk onilliyi 254,5 xal ilə Azərbaycan klubları arasında 5-ci, dünyada isə 468-ci pillədə başa vurmuşdur.
Fransa Politexnik Məktəbi
300px|thumbnail|right|Fransa Politexnik Məktəbi Fransa Politexnik Məktəbi — mühəndislər hazırlayan ali məktəb.
Tarixi
Fransa İnqilabından sonra 1794-cü il iyulun 11-də İctimai Qurtuluş Komitəsi Dövlət İşləri Komitəsini toplayaraq yeni məktəb yaradılması haqqında qərar qəbul edir. Təhsil müəssisəsinə Dövlət Qulluğu Məktəbi adı verilir və Pale-Burbon binasında yerləşdirilir. Burada dərs demək üçün ölkənin ən görkəmli alimləri seçilir, şagirdlər isə bütün Fransa üzrə keçirilən müsabiqə yolu ilə qəbul olunur. Məktəbdə ilk dərs 1794-cü il dekabrın 21-də keçilir. Şagirdlər maddi çətinlik çəkməsinlər deyə onların Parisə gəlmək üçün yol xərcləri ödənilir, 900 frank məbləğində isə təqaüd verilir. Məktəbin fəaliyyətinin birinci ilində bura müxtəlif yaşda və savadda 400 nəfər şagird qəbul olunur. İlk üç ay onlara "inqilab dərsləri" keçilir, təhsil iki il davam edir.
1784-1804-cü illər ərzində Politexnik Məktəbini riyaziyyatçılar Simeon Deni Puasson, Lui Puanso, fiziklər Jan-Batist Bio, Oqüsten Frenel, kimyaçı Lui-Hey Lüssak, astronom Fransua Araqo və s. kimi dahi alimlər bitirir. Fransa imperatoru Napoleon Bonapart Misirə elmi-hərbi ekspedisiyası zamanı özü ilə Politexnik Məktəbin müəllimləri Qaspar Monj və Lui Bertolleni, eləcə də 42 nəfər tələbəni götürdükdən sonra məktəbinin şöhrəti daha da artır. 1804-cü ildə Napoleon Bonapart məktəbə hərbi status verir və "Vətən, Elm və Şöhrət üçün" şüarı müəyyən edir.
I Dünya müharibəsi zamanı məktəb hospitala çevrilir və burada yaralılar müalicə edilir. Məktəbin 200 tələbəsi müharibədə həlak olur. II Dünya müharibəsi dövründə isə Politexnik Məktəbi azad (müharibə getməyən) zona olan Liona köçür.
Müharibə bitdikdən sonra ali təhsil ocağı tədricən bərpa olunmağa və ölkəsinə xidməti davam etdirməyə başlayır. 1970-ci ildə məktəb Müdafiə Nazirliyinin tabeliyində fəaliyyət göstərən dövlət müəssisəsinə çevrilir. 1972-ci ildən Politexnik Məktəbə qızlar qəbul edilir. 1976-cı ildə məktəb təəssüflə Sent-Jenevyev dağını tərk edir və Parisin cənub-qərbindəki Palezo şəhərətrafı qəsəbəsində geniş və rahat binaya köçürülür. Məktəbdə yeni-yeni elmi tədqiqatlar aparılır, tədrisin səviyyəsi yüksəlir.
1985-ci ildən Politexnik Məktəbdə elmi dərəcələr verilməyə başlanılır. Politexnik Məktəbdə Fransa dövlətinə qulluqçular hazırlandığı üçün burada təkcə Fransa vətəndaşları təhsil alır. Yalnız 1995-ci ildən başlayaraq ali məktəbə müsabiqə yolu ilə əcnəbi tələbələr qəbul edilir. 2000-ci ildə Politexnik Məktəbdə tədris islahatları aparılır və 4 illik təhsil qəbul olunur. 2005-ci ildən isə ali məktəbdə magistr dərəcəsi verilir.
Azərbaycan dili və ədəbiyyat tədrisi (jurnal)
Azərbaycan dili və ədəbiyyat tədrisi  — Azərbaycan Respublikası Təhsil Nazirliyinin elmi-metodik nəşridir.
Jurnal Azərbaycan Respublikası Təhsil Nazirliyinin 5 may 1997-ci il tarixli Nizamnaməsi ilə təsdiq edilmiş, Azərbaycan Respublikası Mətbuat və İnformasiya Nazirliyində dövlət qeydiyyatına alınmışdır. Seriya AB № 022436, Qeydiyyat № B236
Qazi Əhməd Qumi
Qazi Əhməd Qumi —Səfəvilər sarayında xidmət etmiş, xəttat, münşi və vəzir olmuş İran tarixçisi Qazi Əhməd Qumi (1549-təqribən 1606) dövrün Azərbaycan mədəniyyətinin araşdırılmasına yardım edə bilən, dəyərli məlumatlar verən orta əsr müəlliflərindəndir. Qazi Əhməd Qumi “Xülasət ət-təvarix”, “Gülüstani-hünər”, “Məcmə əş-şüəra” kimi məşhur əsərlərin müəllifidir.
Azərbaycan dili və ədəbiyyat tədrisi (jurnal)
Print ISSN 2790-0738
1954-cü il iyun ayının 15-i "Azərbaycan məktəbi" jurnalının metodik əlavəsi olaraq təsis edilmişdir. 1990-cı il dekabr ayının 3-dən etibarən Azərbaycan Respublikası Təhsil Nazirliyinin müstəqil elmi-metodik nəşri olaraq "Ana sözu" adı ilə dərc edilməyə başladı və 1997-ci il aprel ayının 2-dən etibarən yenidən "Azərbaycan dili və ədəbiyyat tədrisi" adı ilə dərcini davam etdirir. Jurnal Azərbaycan Respublikasının Prezidenti yanında Ali Attestasiya Komissiyasının qərarı ilə dissertasiyaların əsas nəticələrinin dərc olunması tövsiyə edilən nəşrlər sırasına daxildir.
Tarixi
1950-ci illərin əvvəllərində respublikada elmi-pedaqoji fikirin geniş ifadəsi üçün yeni çap imkanları axtarılırdı. Belə bir vaxtda elmi-pedaqoji prosesin keyfiyyətini yüksəltmək məqsədilə ayrı-ayrı fənlər üzrə yeni məcmuələrin yaranmasına ciddi ehtiyac duyulurdu. Həmin dövrə kimi ana dilimizin və ədəbiyyatın tədrisi, bu sahədəki problemlərlə bağlı yazılar ancaq müvafiq kitab, qəzet və ədəbi-bədii jurnallarda çap olunduğundan, ayrıca jurnalın nəşrinə zərurət var idi. Ona görə də Azərbaycan SSR Maarif Nazirliyinin qərarı ilə "Azərbaycan məktəbi" jurnalına əlavə olaraq "Azərbaycan dili və ədəbiyyat tədrisi" jurnalı çap olunmağa başladı. Jurnalın ilk nömrəsi 1954-cü il iyun ayının 15-i işıq üzü gördü. 5,23 çap vərəqi həcmində olan və ildə 4 dəfə dərc edilən məcmuənin ilk baş redaktoru filologiya elmləri doktoru, professor Əbdüləzəl Dəmirçizadə oldu. Jurnalın ilk nömrəsi baş redaktorun "Müasir Azərbaycan dilinin əsas lüğət fondu" adlı 10 səhifəlik məqaləsi ilə açılırdı. Jurnalın 2-ci nömrəsində müəllimlərə kömək məqsədilə ölkəmizdə ilk dəfə olaraq 1954-1955-ci tədris ilini əhatə edən Azərbaycan dili, ədəbi qiraət və ədəbiyyat proqramının I-X sinifər üzrə dərs bölgüsü də verilmişdir. 1989-cu il avqustun 18-i Azərbaycan KP Mərkəzi Komitəsi "Azərbaycan SSR-də Azərbaycan dilinin dövlət dili kimi daha fəal işlədilməsini təmin etmək haqqında" qərar qəbul etdi. Bu qərara əsasən, həmin ilin sonlarında Azərbaycan SSR Xalq Təhsili Nazirliyinin xüsusi əmrinə müvafiq olaraq əlavə kimi buraxılan "Azərbaycan dili və ədəbiyyat tədrisi" jurnalının adı dəyişdirildi, əvəzində Azərbaycan Respublikası Təhsil Nazirliyinin müstəqil elmi-metodik nəşri olaraq fəaliyyət göstərən və 6,5 çap vərəqi həcimində dərc edilən elmi-kütləvi, pedaqoji jurnal olan "Ana sözü" çap edilməyə başladı. Jurnal bu adla 1990-cı ildən 1996-cı ilədək yüksək tirajla nəşr edildi. 1997-ci il aprel ayının 2-i "Ana sözü" jurnalının çapı dayandırıldı və həmin tarixdən etibarən jurnal fəaliyyətini "Azərbaycan dili və ədəbiyyat tədrisi" adı ilə davam etdirir.